Klementinum
Klementinum (varem Clementinum) on hoonekompleks Praha vanalinnas, kunagise jesuiitide kolleegiumi asupaik. See koosneb mitmest ühendatud hoonest, mis moodustavad kvartali Karlova, Křížovnická, Platnéřská ja Seminářská tänava ning Maria väljaku vahel. Klementinum asub Vltava jõe paremal kaldal Karli silla lähedal. Selle geograafilised koordinaadid on 50° 5′ 12″ N, 14° 24′ 59″ E. Klementinum sai alguse 16. sajandil jesuiitide õppeasutusena. Hooned hõlmavad kahe hektari suuruse maa-ala. Klementinum kuulub barokkarhitektuuri silmapaistvamate teoste hulka. Tänapäeval paikneb Klementinumis Tšehhi rahvusraamatukogu. Kompleksi kuuluvates kirikutes ja kabelites peetakse kontserte.